Bana Község Önkormányzat

2944 Bana, Jókai M. u. 18.

**J E G Y Z Ő K Ö N Y V**

Készült: Bana Község Önkormányzat Képviselő-testülete 2013. november 12-én, 17,00 órakor a Bábolnai Közös Önkormányzati Hivatal Banai Kirendeltségének Tanácstermében megtartott ülésen.

Jelen vannak: Sáhóné Horváth Márta polgármester, Szabó Árpád, Bátisz Erzsébet,

 Ágoston Lászlóné, Bujáki Lászlóné, Vizkeleti István képviselők,

továbbá: Kocsis Gábor jegyző; dr. Bacsárdi József aljegyző; Lakasz Tímea kirendeltség-vezető; Somogyiné Zeke Tünde óvodavezető; Gyöngyös Lajosné nyugdíjas klub vezető; Halgas Józsefné Vöröskereszt titkár; Angyal Roland: Bana Kinizsi Sportbarátok Köre; Tóth Ferenc: Banai Vegyes Kórus; Köteles Gábor tűzoltó parancsnok, Bana; Kosztolányi István tűzoltóparancsnok, Ács.

Sáhóné Horváth Márta polgármester: Köszönti a képviselőket, a megjelenteket, Bana lakosságát. Megállapítja, hogy a testület határozatképes, Járóka Márió Zsolt korábban jelezte, hogy nem tud részt venni az ülésen. Egyebek napirendi pontba kéri felvenni a fogászati ügyeleti ellátással kapcsolatos állásfoglalás kérdését. Szavazást kezdeményez a módosított napirendi pontokról.

*A Banai Képviselő-testület egyhangú szavazással elfogadja*

*a módosított napirendi pontokat.*

1. **Tájékoztató a lejárt határidejű önkormányzati döntések végrehajtásáról és beszámoló a két ülés között történt eseményekről**

Sáhóné Horváth Márta polgármester: Ismerteti a lejárt határidejű határozatokat és a két ülés között történt eseményeket. 2013. október 9-én Jegyző úrral köszöntötték otthonában Farkas Józsefnét 95. születésnapja alkalmából. A virág, az ajándékcsomag és a torta mellett a Miniszterelnök úr által aláírt emléklap is átadásra került. Október 12-én a rendezte meg a helyi Vöröskereszt a nyugdíjas találkozót a Művelődési Ház nagytermében. Összesen 200 meghívót osztottak ki, de csak harmincan jelentek meg a sokszínű ünnepségen. A vendégeket Szakál István jóvoltából meleg vacsorával fogadták. Reméli, hogy a következő évben nagyobb lesz a részvételi arány. Október 14-én a Komáromi Járási Hivatal védelmi bizottságának ülésén vett részt, ahol a katasztrófavédelem munkatársa tartott tájékoztatót a téli időjárással kapcsolatos feladatokról és meghallgatták a helyi védelmi bizottság munkájáról szóló beszámolót is. Október 20-án került megrendezésre a XXI. Fiókmaraton és Váltóverseny. A program szervezője a Komárom-Esztergom megyi Atlétikai Szövetség, valamint Bokod, Kocs, Nagyigmánd, Bábolna és Bana önkormányzata. Mivel a megyei szövetségek helyett régiók fognak alakulni, ezért ebben a formában utoljára rendezték meg a versenyt. Október 21-én haladtak át a településen a Bécs-Pozsony-Budapest Ultramaraton résztvevői. Október 23-án megemlékezést tartottak a Művelődési Ház nagytermében a nemzeti ünnep alkalmából. Október 29-én Jegyző úrral köszöntötték fel Fajkusz Jánosnét 90. születésnapja alkalmából. Október 30-án Tatabányán, a Kormányhivatal épületében az Állami Számvevőszék valamint a Közigazgatási és Igazságügyi Minisztérium által szervezett szemináriumon vett részt. November 6-án Banán is megalakult az Agrárgazdasági Bizottság, melyet az Agrár Élelmiszerigazgatási és Vidékfejlesztési Kamara megyei igazgatósága szervezett. Szavazást kezdeményez a napirendi pont elfogadásáról.

*A Képviselő-testület egyhangú szavazással az alábbi határozatot hozza:*

**110/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

a lejárt határidejű önkormányzati döntések végrehajtásáról szóló tájékoztatót

 és a beszámolót a két ülés között történt eseményekről

elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Beszámoló a civil szervezetek és támogatottak működéséről**

Sáhóné Horváth Márta polgármester: Köszönti a napirendnél megjelenteket, a szervezetek képviselőit.

1. **Tűzoltóság**

Bujáki Lászlóné a Szociális Bizottság elnöke: Ismerteti a Bizottság 29/2013. számú határozatát.

Ágoston Lászlóné az Ügyrendi Bizottság elnöke: Ismerteti a Bizottság 50/2013.számú határozatát.

Kosztolányi István tűzoltóparancsnok: Elmondja, hogy Ácson 8 főállású munkatárssal dolgoznak állandó, 24 órás ügyeletben. Baj esetén a parancsnokság közvetlenül hívható a televízióban is feltüntetett számon. Tűz esetén jogszabály szerint a beérkező riasztást követően 8 percen belül kell elhagyniuk a szertárat. Kiemeli, hogy a beszámolójában foglalt beosztások riadó esetén megszűnnek, a lehető leghatékonyabban osztják be a feladatokat. Az írásos anyagban feltüntetett téves riasztás nem minden esetben téves, mivel a parancsokságra vannak bekötve a tűzjelzők, amik éjszaka évente pár alakommal bejeleznek. Megköszöni a Bábolnai Önkéntes Tűzoltóság segítő munkáját is. Kéri, hogy Banán tartsanak közgyűlést, nevezzenek ki új vezetőket január elsejétől az önkéntes tűzoltóság élére, a biztonság megőrzése érdekében pedig, kössenek biztosítást. Kiemeli, hogy Banán elmaradtak a pályázatok is, mert nincs hivatalos együttműködési megállapodásuk a hivatásos tűzoltósággal, de a törvényes működéshez szükséges éves közgyűléseket sem tartják meg. Így viszont nem tudnak pályázni semmire, pedig a bábolnai tűzoltóság számára is ők készítik a pályázatokat. Elmondja, hogy az új vezetőségnek a 2001-es változat helyett egy új alapszabályt is meg kell fogalmaznia. Kéri az önkéntes tűzoltókat, hogy ellenőrizzék az autó papírjait, biztosítását is. Ismerteti, hogy a megfelelő papírokkal a banai tűzoltóság a 3. kategóriába sorolható a pályázatok tekintetében, ahol az a cél, hogy fejlesszék a szervezeteket és így az 1. vagy 2. kategóriát is elérhessék.

Köteles Gábor: Köszöni és tudomásul veszi a javaslatokat.

Sáhóné Horváth Márta polgármester: A megváltozott értesítési rendszerről érdeklődik. Tudomása szerint most már nem a komáromi, hanem a tatabányai központba futnak be először a lakosság hívásai. Arra kíváncsi, hogy milyen gyorsan kapják meg Ácson az információkat.

Kosztolányi István tűzoltóparancsnok: Elmondja, hogy 3 település esetében ők az elsőszámú értesítendő tűzoltóság (Bana, Bábolna, Ács). Ha a lakosság a tűzoltóság hivatalos központi számát, a 105-öt tárcsázza, akkor hívása Tatabányára fog beérkezni a műveletirányítási központba. Az adatok felvétele után ők értesítik az ácsi egységet. Viszont ha a tűzoltásvezető 2-es, 3-as fokozatot állapít meg, akkor a műveletirányítási központ tudja értesíteni a komáromi és/vagy győri csapatot is. Úgy gondolja, nőtt a 3 településen a közbiztonság a rendszer változásával. Amennyiben közvetlenül az ácsi parancsnokságot hívják, akkor az ügyeletes riasztja a tűzoltókat, de ezt követően megkéri a bejelentőt, hogy a központi számon további adatokat adjon meg. Általában 6-7 perc alatt a jogszabályi 8 perces kereten belül ki tudnak állni, ezt egy ellenőrzés alkalmával is bizonyították egy vasárnap éjszakai hívásnál.

Köteles Gábor: Elmondja, hogy az előző évben részt vettek egy alapképzésen, ahol felmerült, hogy a 105-ös segélyhívószám meg fog szűnni, csak a 112 lesz helyette.

Kosztolányi István tűzoltóparancsnok: Hozzáteszi, hogy minden önkéntes tűzoltóságot, beleértve a banait is (ha megköti az együttműködési megállapodást) közvetlenül e-mailben fogja értesíteni tűz esetén a központ, nem az ácsi tűzoltóság feladata lesz, hogy tovább adja az információt. De nagyon sok munkába telik majd, mire a banai tűzoltóság bekerülhet a rendszerbe.

Szabó Árpád képviselő: Arról érdeklődik, hogy Banán a tűzoltóság bármilyen formában működik-e.

Kosztolányi István tűzoltóparancsnok: Elmondja, hogy valamilyen formában működik, mivel ha szükségük van rájuk, akkor az emberek rendelkezésükre állnak, de a megfelelő vezetés hiányzik.

Szabó Árpád képviselő: Kiemeli, hogy az elhangzottak alapján a hivatalos együttműködéshez szükséges elemekkel nem rendelkezik a tűzoltóság. Köteles Gábortól kér tájékoztatást a tűzoltóautóval kapcsolatban. Mivel a banai tűzoltóság beszámolójában a Kosztolányi úr által felsorolt hiányosságok nem szerepelnek, ezért nem javasolja elfogadásra az írásos anyagot. Újabb beszámolót kér a működésről.

Köteles Gábor: Elmondja, hogy érvényes adás-vételi szerződésük van a tűzoltóautóról, amin akkor el is végezték a műszaki vizsgálatokat. A műszaki vizsga azóta lejárt, a forgalmiban pedig nem került sor az átírásra anyagi okok miatt. Átmenetileg pedig az autót kivonták a forgalomból.

Kosztolányi István tűzoltóparancsnok: Hozzáteszi, hogy a tűzoltóság a cégbíróságon be van jegyezve, így szervezet létezik, viszont jelentős hiányosságokkal rendelkezik, amiket mielőbb pótolni kell.

Szabó Árpád képviselő: Véleménye szerint ekkora hiányosságokkal aligha nevezhető működőképesnek és biztonságosnak az egyesület.

Köteles Gábor: Elmondja, hogy mikor vonulni kellett, akkor valamelyik önkéntes autójával siettek a helyszínre, például a szivattyúzások idején. Egy tűzeset volt ahova nem vonultak ki, mivel nem értesítették őket, de az ácsi kollégák megoldották a problémát.

Szabó Árpád képviselő: Úgy gondolja, hogy az autó esetében nem fogadható el a kifogás, miszerint anyagi okok miatt nincs műszaki vagy átíratott forgalmi, mivel az önkormányzattól még sosem kértek támogatást.

Bujáki Lászlóné a Szociális Bizottság elnöke: Javasolja, hogy mielőbb oldják meg a felmerült problémákat és válasszanak új vezetőséget, mivel a tűzoltóság már több, mint 100 éves hagyománnyal rendelkezik Banán, így semmiképpen sem hagyhatják veszni.

Sáhóné Horváth Márta polgármester: Felkéri Dr. Bacsárdi József aljegyzőt és Kocsis Gábor jegyzőt a tűzoltóság részletes átvizsgálására és javasolja, hogy a következő testületi ülésen tárgyalják újra a kérdést.

Kocsis Gábor jegyző: Elmondja, hogy a következő ülésre tudnak készíteni egy részletes leírást, hogy mivel rendelkezik jelenleg a tűzoltóság és milyen feltételeknek nem felel meg.

Szabó Árpád képviselő: Javasolja, hogy bízzák meg Polgármester Asszonyt, hogy járjon el a kérdésben a Banai Önkéntes Tűzoltó Egyesülettel együtt a hatályos jogszabályoknak megfelelően.

Kosztolányi István tűzoltóparancsnok: Felajánlja segítségét a problémák megoldásához. Elmondja, hogy az elnöknek csak a jogi kérdésekkel kell tisztában lennie, az egyesületet a parancsnok vezeti.

dr. Bacsárdi József aljegyző: Kiemeli, hogy mivel a tűzoltóság egy egyesület és nem önkormányzati intézmény, ezért ugyan segítséget tudnak nyújtani, javaslatokat, tanácsokat tudnak adni akár az alapszabály elkészítéséhez, de a feladatokat nem vállalhatják át.

Szabó Árpád képviselő: Éppen ezért javasolja, hogy hatalmazzák fel a polgármestert a feladatok koordinálására.

Sáhóné Horváth Márta polgármester: Határozati javaslattal él, majd szavazást kezdeményez.

*A Képviselő-testület egyhangú szavazással az alábbi határozatokat hozza:*

**111/2013. (XI.12.) sz. Képviselő-testületi önkormányzati**

**határozat:**

Bana Község Önkormányzat Képviselő-testülete

a banai Tűzoltó Egyesület 2013. évi beszámolójában foglaltakat tudomásul veszi, valamint felhatalmazza a polgármestert, hogy az ácsi Tűzoltó Egyesület bevonásával kezdeményezzen a Közös Önkormányzati Hivatalon keresztül egyeztető tárgyalásokat arra vonatkozóan, hogy milyen módon biztosítható a jövőben a banai Önkéntes Tűzoltó Egyesület jogszabályoknak megfelelő működése.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Határozati javaslattal él, majd szavazást kezdeményez.

*A Képviselő-testület egyhangú szavazással az alábbi határozatokat hozza:*

**112/2013. (XI. 12.) sz. Képviselő-testületi önkormányzati határozat:**

Bana Község Önkormányzat Képviselő-testülete

 az Ács Önkormányzati Tűzoltóparancsnokság 2013. évi beszámolóját

elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Bana Kinizsi Sportbarátok Köre**

Bujáki Lászlóné a Szociális Bizottság elnöke: Ismerteti a Bizottság 28/2013. számú határozatát.

Ágoston Lászlóné az Ügyrendi Bizottság elnöke: Ismerteti a Bizottság 49/2013.számú határozatát.

Angyal Roland labdarúgó szakosztályvezető: Nem kíván szóbeli kiegészítést tenni.

Szabó Árpád: Gratulál a szervezet működéséhez. Úgy gondolja, hogy erő feletti gyermeklétszámot mozgat meg az egyesület, de attól fél, hogy a jövőben egyre költségesebben tudnak majd megfelelő csoportlétszámmal előállni és az ő utaztatásuk is nagy terhet ró majd a sportkörre.

Sáhóné Horváth Márta polgármester: Hozzá teszi, hogy a Banai Sportkör 2014-ben ünnepli fennállásának 90. évfordulóját. Megköszöni az egyesület vezetőinek az odaadó munkát. Kéri, hogy a banai gyermekek szülei is tegyenek többet az egyesületért, ahogy más település élő gyerekek szülei teszik. Egyetért a beszámolóban megfogalmazottal. A vezetőség, hogy elméleti oktatást is tudjanak a gyerekeknek tartani, ezért az iskola egyik termét is igénybe vették és szeretnék ezt a továbbiakban gyakrabban megtenni. Kiemeli, hogy 130 tagja van az egyesületnek, gratulál ehhez.

Bujáki Lászlóné a Szociális Bizottság elnöke: Köszönetét fejezi ki a vezetőségnek, a sportolóknak, a gyerekeknek. Az iskolában is törekednek arra, hogy minél több tornaórán vegyenek részt a gyerekek, de az egyesület adja a sport igazi alapját és hátterét Banán.

Sáhóné Horváth Márta polgármester: Szavazást kezdeményez a beszámoló elfogadásáról.

*A Képviselő-testület egyhangú szavazással az alábbi határozatot hozza:*

**113/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

 a Bana Kinizsi Sportbarátok Köre 2013. évi beszámolóját

 elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Őszidő Nyugdíjas Klub**

Bujáki Lászlóné a Szociális Bizottság elnöke: Ismerteti a Bizottság 25/2013. számú határozatát.

Ágoston Lászlóné az Ügyrendi Bizottság elnöke: Ismerteti a Bizottság 46/2013.számú határozatát.

Gyöngyös Lajosné a Klub vezetője: Nem kíván szóbeli kiegészítést tenni.

Bujáki Lászlóné a Szociális Bizottság elnöke: Megköszöni a szervezet munkáját.

Sáhóné Horváth Márta polgármester: Elmondja, hogy 29 fős taglétszámmal működik a klub, akiktől havonta 150 Ft-os tagdíjat szednek, munkájukat pedig ebből a pénzből valósítják meg. Kiemeli, hogy a nyugdíjas klub az a szervezet, akik feltétel nélkül segítenek mindenben az önkormányzatnak, emellett pedig aktív életet élnek, sokszínű programokat szerveznek. Szavazást kezdeményez.

*A Képviselő-testület egyhangú szavazással az alábbi határozatot hozza:*

**114/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

 az Őszidő Nyugdíjas Klub 2013. évi beszámolóját

 elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Banai Vöröskereszt**

Bujáki Lászlóné a Szociális Bizottság elnöke: Ismerteti a Bizottság 26/2013. számú határozatát.

Ágoston Lászlóné az Ügyrendi Bizottság elnöke: Ismerteti a Bizottság 47/2013.számú határozatát.

Halgas Józsefné titkár: Megköszöni az önkormányzat támogatását, ami lehetővé teszi a működésüket.

Bujáki Lászlóné a Szociális Bizottság elnöke: Megköszöni a szervezet munkáját.

Sáhóné Horváth Márta polgármester: Megköszöni Halgas Józsefné és a szervezet munkáját. Elmondja, hogy a nyugdíjasok ünnepségére a 200 meghívót személyesen osztotta ki, hogy a Vöröskeresztet ne tudja támadás érni. Kiemeli, hogy az évi 3 véradást ők szervezik és minden önkormányzati rendezvényen ott vannak. Szavazást kezdeményez a beszámoló elfogadására.

*A Képviselő-testület egyhangú szavazással az alábbi határozatot hozza:*

**115/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

 a banai Vöröskereszt 2013. évi beszámolóját

elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Banai Vegyes Kórus**

Tóth Ferenc karnagy: Ismerteti, hogy 2014 februárjában lesz 15 éve, hogy megalakult az énekkar. Ez idő alatt több versenyen is részt vettek. Egy nyúli versenyről tovább jutottak a kapuvári fordulóra, de a rendező szervezet felbomlott és sajnálattal veszi tudomásul, hogy az országban nincs vezetője az énekkari mozgalomnak. Az énekkar egy jól összeszokott vegyes kar volt, akik 4 szólamban énekeltek, de apad a létszám munka és betegség miatt. Kiemeli, hogy voltak Hollandiában és a holland vendégek tiszteletére rendezett ünnepségen is részt vettek, ahol nagyon jól énekelt a társaság. Reméli, hogy a 15. évfordulót még meg tudják ünnepelni, de már csak 14-15 tagja van a karnak. Megpróbálnak minden önkormányzati programon részt venni, de egyre nehezebben tudnak kiállni. Megköszöni a Komáromi Híd tv-nek, hogy többször is a banai énekkar műsorával szokta köszönteni a Karácsonyt, műsorukat többször is lejátszották. Minden évben tartanak adventi hangversenyt, de sajnos egyre kisebb érdeklődés ez iránt is. Minden évben szervez énekkari találkozót a református egyházközösség is, amin mindig részt vesznek és Bana jó hírét viszik tovább. Kiemeli, hogy nincs utánpótlás, mivel az énekórák száma visszaesett és a gyerekek nem tudnak énekelni.

Bátisz Erzsébet képviselő: Megköszöni Tóth úr 15 éves kitartó munkáját. Tagként nagyon szereti az énekkart, de kiemeli, hogy valóban nagyon kevesen vannak, ráadásul csak egy férfi tagjuk van. Szeretettel várják az énekelni vágyókat.

Bujáki Lászlóné a Szociális Bizottság elnöke: Megköszöni az énekkar tagjainak és vezetőjének munkáját. Kéri a tagokat, hogy próbáljanak új tagokat toborozni.

Sáhóné Horváth Márta polgármester: Elmondja, hogy bőnyi és bábolnai tagok is vannak az énekkarban. Hozzáteszi, hogy december 15-én délután 3 órakor szeretettel várja az érdeklődőket „Mindenki Karácsonyára”, amihez már kérte Tóth úr segítségét. Megköszöni az énekkar munkáját és ismerteti, hogy testvértelepülési kapcsolatot szeretnének kialakítani a hollandokkal. Próbálnak minél több pályázatra jelentkezni, hogy ezek a kapcsolatok létrejöhessenek nagyobb anyagi teher nélkül. Szavazást kezdeményez a beszámoló elfogadásáról.

*A Képviselő-testület egyhangú szavazással az alábbi határozatot hozza:*

**116/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

a banai Vegyes Kórus 2013. évi beszámolóját

 elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Banai Jókai Mór Általános Iskola Szülői Munkaközössége**

Bujáki Lászlóné a Szociális Bizottság elnöke: Ismerteti a Bizottság 27/2013. számú határozatát.

Ágoston Lászlóné az Ügyrendi Bizottság elnöke: Ismerteti a Bizottság 48/2013.számú határozatát.

Sáhóné Horváth Márta polgármester: Úgy gondolja, hogy jobb együttműködést kellene kialakítani az önkormányzat és a munkaközösség között. Szavazást kezdeményez.

*A Képviselő-testület egyhangú szavazással az alábbi határozatot hozza:*

**117/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

a banai Jókai Mór Általános Iskola Szülői Munkaközösségének 2013. évi beszámolóját elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Banai Bóbita Egységes Óvoda-Bölcsőde Szülői Munkaközössége**

Lakasz Tímea: Nem kíván szóbeli kiegészítést tenni.

Somogyiné Zeke Tünde óvodavezető: Megköszöni a munkaközösség munkáját, támogatását. Elmondja, hogy a 400.000,- Ft-os bevételből egy új udvari játékot tudtak vásárolni.

Sáhóné Horváth Márta polgármester: Hozzáteszi, hogy a beszámolóban olvasható, hogy a Banán Fesztiválon és az Adventi vásáron jótékonysági vásárt tartottak, ennek a bevétele volt 400.000,- forint. Elmondja, hogy az ebből a pénzből származó játék felállításáért 100.000,- Ft-ot kért volna az eladó, de Zsolnay Elemér és Brulick József csapata térítésmentesen felállították a játékot. Ez több napi munkát vett igénybe, az óvónők és a dajkák pedig szintén lapátot és ásót ragadtak a cél érdekében.

Bujáki Lászlóné a Szociális Bizottság elnöke: Gratulál a szülői munkaközösség és az óvodavezetés közötti jó kapcsolathoz, munkához.

Sáhóné Horváth Márta polgármester: Szavazást kezdeményez a beszámoló elfogadásáról.

*A Képviselő-testület egyhangú szavazással az alábbi határozatot hozza:*

**118/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

 a Banai Bóbita Egységes Óvoda-Bölcsőde Szülői Munkaközösségének

 2013. évi beszámolóját elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Belső ellenőrzési terv jóváhagyása**

Kocsis Gábor jegyző: Elmondja, hogy minden év december 31-ig kell elfogadnia minden képviselő testületnek a következő évre vonatkozó belső ellenőrzési tervét. A Komáromi Kistérségi Társulás belső ellenőre készítette a tervet. A jövő évben megvizsgálnák, hogy a 2011. és 2013. között tett belső ellenőri javaslatok hogyan kerültek megvalósításra, ellenőrzésre kerülne a leltározási és selejtezési tevékenység szabályozása és gyakorlata, valamint vizsgálatra kerül az államháztartáson kívül történő pénzeszköz átadásának szabályozása és gyakorlata. Kéri a testület támogatását.

Ágoston Lászlóné az Ügyrendi Bizottság elnöke: Ismerteti a Bizottság 51/2013. számú határozatát.

Sáhóné Horváth Márta polgármester: Szavazást kezdeményez a 2014. évi belső ellenőrzési terv jóváhagyásáról.

*A Képviselő-testület egyhangú szavazással az alábbi határozatot hozza:*

**119/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

a 2014. évi belső ellenőrzési tervet jóváhagyja és tudomásul veszi.

Határidő: azonnal

Felelős: Sáhóné Horváth Márta polgármester

1. **Helyi adórendeletek módosítása**

Ágoston Lászlóné az Ügyrendi Bizottság elnöke: Ismerteti a Bizottság 52/2013. számú határozatát.

Kocsis Gábor jegyző: Elmondja, hogy 2013. november 30-ig kell döntenie a testületnek, hogy kívánnak-e változtatni a helyi adómértékeken. Az iparűzési adó jelenleg a maximális mértéket veszi fel, a magánszemélyek kommunális adóját pedig a bizottság sem javasolta emelésre. Évi 5.000,- Ft-os mértéke megfelel a lakosság teherbíró képességének.

Sáhóné Horváth Márta polgármester: Szavazást kezdeményez.

*A Képviselő-testület egyhangú szavazással az alábbi határozatot hozza:*

**120/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

 úgy dönt, hogy 2014-ben nem kíván a 2013-ban alkalmazott

 helyi adómértékeken változtatni.

Határidő: azonnal

Felelős: Sáhóné Horváth Márta polgármester

1. **Óvodai térítési díjak meghatározása**

Bujáki Lászlóné a Szociális Bizottság elnöke: Ismerteti a Bizottság 53/2013. számú határozatát.

Ágoston Lászlóné az Ügyrendi Bizottság elnöke: Ismerteti a Bizottság 40/2013. számú határozatát.

Somogyiné Zeke Tünde óvodavezető: Egyetért az előterjesztéssel.

Sáhóné Horváth Márta polgármester: Elmondja, hogy korábban, úgy határozták meg az előfizetési díjakat, hogy a változó alapanyagárak mellett is mindenképpen tudjanak működni. A jelenlegi árakkal 2014-ben is tudják biztosítani az ellátást. Szavazást kezdeményez.

*A Képviselő-testület egyhangú szavazással az alábbi határozatot hozza:*

**121/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

 úgy dönt, hogy 2014-ben nem kíván a 2013-ban alkalmazott

 óvodai térítési díjak mértékén változtatni.

Határidő: azonnal

Felelős: Sáhóné Horváth Márta polgármester

1. **Lobogózási rendelet tervezet**

Ágoston Lászlóné az Ügyrendi Bizottság elnöke: Ismerteti a Bizottság 54/2013. számú határozatát.

Kocsis Gábor jegyző: Elmondja, hogy minden magyarországi önkormányzatnak rendelkeznie kell ilyen rendelettel. A közintézményeket törvényi előírás alapján lobogózni kell nemzeti ünnepek alkalmával, de emellett bizonyos utcaszakaszokat is zászlókkal kell ellátni. Bana esetében ez a szakasz a Jókai Mór utca 1-65., valamint a 2-58. közötti út lenne. Kéri a testület támogatását.

Sáhóné Horváth Márta polgármester: Hozzá teszi, hogy a rendelet december 1-el lépne hatályba, melyet minőségi többséggel kell elfogadniuk. Szavazást kezdeményez a rendelet elfogadását.

*A Képviselő-testület egyhangú szavazással az alábbi rendeletet hozza:*

**Bana Község Önkormányzat Képviselő-testületének**

**20/2013.(XI. 12.) önkormányzati rendelete**

**a közterületek nemzeti ünnepeken történő fellobogózásáról**

Bana Község Önkormányzat Képviselő-testülete Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (5) bekezdésében kapott felhatalmazás alapján, Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 7. § (6) bekezdésében meghatározott feladatkörében eljárva a következőket rendeli el:

1. § (1) A nemzeti ünnepen a községben:

- Jókai Mór út 1-65, 2-58 sz. közötti szakasza kerül fellobogózásra.

(2) A fellobogózás akként történik, hogy Magyarország zászlaja (a továbbiakban: zászló) kerül kihelyezésre az (1) bekezdésben meghatározott közterületen található zászlótartó rudakra.

(3) A fellobogózást a nemzeti ünnepet megelőző napon 12 óráig, a zászló leszedését a nemzeti ünnep elteltét követő első munkanap 12 óráig  kell elvégezni.

 2. § Ez a rendelet 2013. december 1-én lép hatályba.

 **Sáhóné Horváth Márta Kocsis Gábor**

 polgármester jegyző

1. **Tájékoztató a banai utcák forgalomkorlátozásának felméréséről**

Ágoston Lászlóné az Ügyrendi Bizottság elnöke: Ismerteti a Bizottság 55/2013. számú határozatát.

Kocsis Gábor jegyző: Elmondja, hogy a legutóbbi ülésen Szabó úr vetette fel, hogy az utcák épségének megőrzése érdekében a bizonyos súlyt meghaladó gépjárműveket kitilthatnák egyes útszakaszokról. A kérés alapján a Hivatal megvizsgálta, hogy milyen módon lehetne megoldani ezt a problémát. Az előterjesztésből látható, hogy jelen pillanatban a hatályos rendezési terv olyan besorolást ad az érintett településrésznek, mely nem teszi lehetővé a gépjárművek kitiltását. Esetlegesen módosíthatnák a rendezési tervet, de kérdéses, hogy effajta lakóövezeteknél lehetséges-e. A kérdés tisztázására állásfoglalást kértek az Állami Főépítésztől valamint a KEM Kormányhivatal Közlekedési Felügyelőségétől, de ezek a testületi ülésig nem érkeztek meg. Tehát jelenleg nem megoldható a tiltás, de meg kell várni az állami szervek válaszát. Ha úgy nyilatkoznak, hogy módosítható a rendezési terv, akkor is figyelembe kell venni, hogy ennek igen jelentős költségei vannak és elég időigényes.

Sáhóné Horváth Márta polgármester: Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatot hozza:*

**122/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

 a banai utcák forgalomkorlátozásának felméréséről szóló

 tájékoztatót elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Intézményi tag delegálása**

Kocsis Gábor jegyző: Ismerteti, hogy a Komáromi Tankerület jelezte, hogy valamennyi önkormányzatnak tagot kell delegálnia a leendő intézményi tanácsokba. Kéri a képviselők javaslatait.

Szabó Árpád képviselő: Sáhóné Horváth Márta polgármestert javasolja.

Sáhóné Horváth Márta polgármester: Mivel több javaslat nem hangzik el, ezért szavazást kezdeményez.

*A Képviselő-testület egyhangú szavazással az alábbi határozatot hozza:*

**123/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

úgy dönt, hogy a banai Jókai Mór Általános Iskolai intézmény tanácsába

 Sáhóné Horváth Márta polgármestert delegálja.

Határidő: azonnal

Felelős: Sáhóné Horváth Márta polgármester

1. **Banai Bóbita Egységes Óvoda-Bölcsőde 2013/2014. évi munkatervének elfogadása**

Sáhóné Horváth Márta polgármester: Elmondja, hogy részletes munkatervet készített az óvoda vezetője, mely minden jogszabálynak megfelel mind tartalmában, mind küllemében.

Somogyiné Zeke Tünde óvodavezető: Ismerteti, hogy a munkatervben kötelező elemként kellett feltüntetni a jogszabályi hátteret, a nevelési év rendjét, a helyzetelemzést, a csoportok számát, a gyereklétszámot, a csoportok elosztását, a munkarendet, a tárgyi feltételeket, stb. A jövőre vonatkozó fejlesztési javaslatokat fogalmazott meg. Részletezte többek között a személyi feltételeket, pénzügyi helyzetet, belső ellenőrzési tervet és az éves eseménynaptárt is. Felhívja a figyelmet arra, hogy az írásos anyagban a 4. oldalon 3 dátum hibásan szerepel, 2012-ről 2013-ra kell javítani az említett pontokat, a 19. oldalon pedig egy márciusi időpont van megadva április helyett. Elnézést kér a hibákért.

Szabó Árpád képviselő: Elfogadásra javasolja a munkatervet.

Sáhóné Horváth Márta polgármester: Szavazást kezdeményez.

*A Képviselő-testület egyhangú szavazással az alábbi határozatot hozza:*

**124/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete

 a banai Bóbita Egységes Óvoda-Bölcsőde 2013/2014 évi munkatervét

 elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Egyebek**
2. **Fogászati ügyelet**

Sáhóné Horváth Márta polgármester: Ismerteti, hogy mindig csak 1 évre kötnek szerződést a győri Egyesített Egészségügyi és Szociális Intézménnyel. Az Önkormányzat külön díjat fizet azért, hogy hétvégente és ünnepnapokon igénybe tudják venni a győri fogászati ügyeletet. Az intézmény mindig utólag küldi a számlát, melyen részletesen szerepel, hogy mely banai lakosokat milyen problémával kezeltek. Véleménye szerint ezt a lehetőséget mindenképpen biztosítani kell a lakosság részére, meg van elégedve a szolgáltatással.

Szabó Árpád képviselő: Úgy gondolja, hogy mindenképpen fenn kell tartani a lehetőséget, főleg úgy, hogy az igénybevétel arányában számolják az önkormányzat által fizetendő díjat. Javasolja a további együttműködést.

Bátisz Erzsébet képviselő: Egyetért Szabó Árpád úrral.

Sáhóné Horváth Márta polgármester: Szavazást kezdeményez.

*A Képviselő-testület egyhangú szavazással az alábbi határozatot hozza:*

**125/2013. (XI.12.) sz. Képviselő-testületi önkormányzati határozat:**

Bana Község Önkormányzat Képviselő-testülete úgy dönt, hogy 2014-ben is igénybe kívánja venni a banai lakosok részére a győri Egyesített Egészségügyi és Szociális Intézmény által biztosított fogászati ügyeleti ellátást. A Képviselő-testület felhatalmazza a polgármestert a 2014. évre vonatkozó megállapodás aláírására.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Ismerteti, hogy a testület következő rendes ülését 2013. december 10-én tartja 17:00 órakor. A Közös Önkormányzati Hivatal beszámolóját fogják meghallgatni. Szeretettel meghív mindenkit 2013. november 16-án a Művelődési Házban tartandó Erzsébet és Katalin Bálra. Valamint felhívja a figyelmet arra, hogy december 15-én tartják Mindenki Karácsonya rendezvényüket, amelyre szintén sok szeretettel vár mindenkit.

Szabó Árpád képviselő: Elmondja, hogy jelentős anyagi ráfordítással sikerült felújítaniuk az utakat a Dob, a József Attila és a Dózsa György utcában. Azonban több helyen az új úttest nem illeszkedik a padkákhoz, ezért kéri a lakosságot, hogy a kisebb munkálatokat végezzék el, hogy ezzel hosszabbítsák meg az új utak élettartamát, mivel a padkák felújítására nem volt lehetősége az önkormányzatnak.

Sáhóné Horváth Márta polgármester: Hozzá teszi, hogy a 3 utca felújítása közel 17 millió forintba került. Kéri a lakosságot, hogy próbálják megóvni az utat. Elmondja, hogy többen is ellenőrizték, hogy az előírtaknak megfelelően folytak-e a munkálatok és az út minőségét is figyelték. Kiemeli, hogy az adósságkonszolidációnak illetve az iskola, államhoz kerülésének köszönhető, hogy önerőből meg tudták valósítani a 3 utca felújítását. Kéri, hogy vigyázzanak az utakra, hogy a későbbiekben másik utcákat is fel tudjanak újítani.

Szabó Árpád képviselő: Arról érdeklődik, hogy az elmúlt évekhez hasonlóan azokat a vállalkozókat jutalmazzák-e, akik nagy mértékben hozzájárulnak Bana költségvetéséhez.

Sáhóné Horváth Márta polgármester: Elmondja, hogy januárban kerül sor a köszönetnyilvánításra. A vállalkozóknak köszönhető, hogy Bana több bevétellel tudott dolgozni.

A polgármester az ülést 1840 órakor bezárja.

K. M. F.

 **Sáhóné Horváth Márta Kocsis Gábor**

 polgármester jegyző